  vk.com (Нина Перевозчикова) Анжелика Тихонова корреспондент Дэбес ёросысь Тыловай черкогуртын сизьыметӥзэ «ЛымыПог» усьтэм ёроскуспо фестиваль ортчиз. Отчы Кезысь но Дэбес ёросысь тямыс командаос пыриськизы. Со сярысь ивортодэтъя «Удмуртия» агентстволэн корреспондентэзлы одӥгез радъясез, Тыловайысь лулчеберет юртэн кивалтӥсь Нина Перевозчикова вераз. Фестиваль улсын Тыловайын арлы быдэ лымылэсь пӧртэм фигураос лэсьто. Усточиос кык час ӵоже кыӵе ке сётэм темая лымымунё пӧрмыто. Туэ удмурт выжыкылъёсъя, мифъёсъя но дауркылъёсъя лэсьтӥзы. Усточиос Коркакузёез, Лӧпшо Педунез, Шунды Мумыез но мукет геройёсты, бадӟым кут кылдытӥзы. «Ужъёс котькуд ар тунсыкогес луо, ужаны тыршогес, чебер лэсьто, тунсыко малпанъёссы луо» Нина Перевозчикова, «ЛымыПог» фестивалез радъясь Нина Перевозчиковалэн кылъёсызъя, вормисьёсты бырйыны арысь аре секытгес луэ. Туэ «ЛымыПог-2022» нимез кык ужъёс басьтӥзы: Кез ёросысь Валерий Савинлэн «Инмар но керемет» ужез но Тыловайысь Сергей Первушин кивалтэм улсын лэсьтэм «Италмас» уж. Лымымунё лэсьтон вакытэ люкаськемъёслы концерт возьматӥзы. Со сяна, фестиваль улсын пӧртэм площадкаос ужазы. Туэ нырысьсэ «ЛымыБУМ» маскара эстафета радъязы. Отчы Дэбес ёросысь ньыль командаос пыриськизы. Вормисе тыловайёс потӥзы. Собере кыкетӥ арзэ ини «Тыловай» гурт возёслэн кузьымъёсызлы гынсапеген хоккей ортчытӥзы. Отчы вить командаос куриськон гожтӥзы. Кубокез Дэбес ёросысь Четкер гуртысь командае пыриськисьёс утӥзы. Озьы ик фестиваль улсын «Пань-пань котэм нянь» площадка ужаз. Отын вань куноосты гурысь перепечен, табанен, ӝукен куноятӥзы, пӧсь чаен сектазы. Нина Перевозчиковалэн кылъёсызъя, фестивальзы удалтӥз. Ужрадэ оглом 500-лэсь ятыр адями люкаськылӥз. Тодэ вайытом, Ижкарын Пельняньлэн дунневыл нуналаз ӵужонболэн шудозы.  Тегъёс: Дэбес фестиваль Удмуртия Лулчеберет  